Broj: 711-I-1041-P-126/21-02-11

Zagreb, 11. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, predsjednice Povjerenstva te Davorina Ivanjeka, Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15 i 98/19 u daljnjem tekstu: ZSSI), **na zahtjev Ružice Janković**,na 130. sjednici, održanoj dana 11. lipnja 2021.g, daje sljedeće:

**OČITOVANJE**

**Nema zapreke u smislu odredbi ZSSI-a da se dužnosnik, zamjenik općinskog načelnika, nakon isteka 6. mjeseci od dana prestanka obnašanja navedene dužnosti, prijavi na javni natječaj za službeničko radno mjesto u tijelu u kojem je obnašao dužnost, s obzirom da činjenica da bi se dužnosnik zaposlio u tijelu u kojem je ranije obnašao dužnost sama po sebi ne predstavlja sukob interesa, a službeničko radno mjesto u jedinici lokalne samouprave ne predstavlja članstvo u upravnom tijelu pravne osobe niti poslove upravljanja poslovnim subjektom, pa se stoga, na ovo radno mjesto ne primjenjuju ograničenja i zabrane propisane odredbama članka 20. ZSSI-a.**

Obrazloženje

Povjerenstvu se upitom obratila Ružica Janković, koji upit je u knjigama ulazne pošte zaprimljen pod poslovnim brojem: 711-U-1878-P-126/21-01-2 dana 25. svibnja 2021.g., povodom kojeg se vodi predmet broj P-126/21.

Podnositeljica u podnesenom dopisu postavlja upit smije li bivši dužnosnik, u konkretnom slučaju zamjenik općinskog načelnika kojemu je istekao mandat, a koristit će šest mjeseci prava na plaću i mirovinski staž, po isteku tih šest mjeseci temeljem raspisanog natječaja biti primljen u istu općinu na određeno službeničko mjesto čijim uvjetima udovoljava.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u odnosu na dužnosnika u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga se odredbe navedenog Zakona primjenjuju i na njih.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Člankom 20. stavkom 3. ZSSI-a propisano je da obveze koje za dužnosnike proizlaze iz, između ostalog, članka 14. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem obnaša dužnost. Stavkom 4. istog članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Povjerenstvo ističe kako činjenica da se dužnosnik, nakon prestanka mandata zamjenika općinskog načelnika, namjerava zaposliti u tijelu u kojem je obnašao dužnost, ne predstavlja zapošljavanje u tijelu s kojim je postojao poslovan odnos u smislu u kojem ga propisuje članak 4. stavak 3. ZSSI-a. Samim time, dužnosnik svojim zapošljavanjem na službeničko radno mjesto u jedinici lokalne samouprave u kojoj je obnašao dužnost ne postupa suprotno niti odredbi članka 20. stavka 1. ZSSI-a.

Nadalje, Povjerenstvo ističe kako navedeni postao u službi jedinice lokalne samouprave ne predstavlja obavljanje upravljačke funkcije te se stoga na zapošljavanje dužnosnika na predmetno radno mjesto nakon prestanka obnašanja dužnosti zamjenika općinskog načelnika, ne primjenjuje zabrana iz članka 14. stavka 1. u vezi s člankom 20. stavkom 3. ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Podnositeljica, putem dostavljene e-mail adrese

2. Objava na internetskoj stranici Povjerenstva

3. Pismohrana